Zsidó Levél VI.
Lelki lusták, ébresztő!
Zsid 5,10-6,12
Lekció: Zsolt 78,1-41
A mostani alkalmon a hitben való visszaesésről szeretnék beszélni. Ez egy nehéz téma, amint ezt a felolvasott igeszakaszból is láthatjuk: komor és nyugtalanító verseket találhatunk benne. Ugyanakkor az igerészünket mégsem csupán sötétség és ítélet jellemzi, hanem szeretet szövi át a szerző szavait. Úgy ír, mint egy nyáját féltő, időben figyelmeztető pásztor. Nem csupán figyelmeztet, hanem bátorít is a veszélyben való megállásra. Istennek ezt az üzenetét akarom átadni Nektek a mai alkalommal.
Az mostani részünk kulcsszava a restség. Ezzel indít a szerző a szakaszunk elején: „restek lettetek a hallásra”, és ezzel zárja is le a végén: „ne legyetek restek!” E téma keretezi a szakaszt. A lelki restség, lelki dolgok iránti lustaság áll az intés középpontjában. Lehet, hogy ez kis dolognak tűnik, amivel nem érdemes sok szót vesztegetni. Ám nem az. A lelki restség a hitben való visszaesés szinonimája, egy komoly lelki baj, amit egy keresztyén sem kezelhet könnyelműen.
1. A hanyatlás jelei
Egy lelki baj sincs tünet nélkül, és ez igaz a restségre is. Jó pár problémát felvillant számunkra az ige. Először is ott a visszafejlődés, visszavonulás problémája: „12mert noha ez idő szerint már tanítóknak kellene lennetek”. A szerző azt várja a zsidó gyülekezettől, hogy mások tanítói legyenek. A görög szó különösen arra utal, hogy megvan a tudásuk és képességük arra, hogy a hit igazságait mások számára átadják. Azonban mégsem jártak ebben élen. Vélhetően visszavonultak a külsősökkel való kapcsolatteremtéstől Egyik jele a lelki hanyatlásnak az, ha nem igyekszünk mások tanítvánnyá tételében.
Ám nemcsak arról volt szó, hogy abbahagyták az evangelizálást és tanítást, hiszen „12ismét arra van szükségetek, hogy az Isten beszédeinek alapvető elemeire tanítson valaki titeket.” Nemcsak bezárkóztak valamifajta elefántcsonttoronyba, hanem újra beültek az iskolapadba! Mit gondolnál arról a professzorodról, aki korábban jó pár haladó kurzust tanított az egyetemen, ám egyik nap – megdöbbenésedre – a melletted ülő helyet foglalja el a padban? Mint kiderül, nem csupán az előadást meghallgatni jött, hanem veled együtt minden házi feladatot elkészít, és részt vesz a vizsgán, akárcsak te. Nem arról árulkodna ez, hogy tudásának alapjai megrendültek? Dehogynem! Így állt a helyzet ezekkel a zsidókkal is: az egyik ok, amiért többé nem foglalkoztak mások tanítvánnyá tételével, az volt, hogy ők maguk is elvesztették a bizonyosságukat a keresztyénség tanításaiban.
Ezt mutatja a következő tünet: „12és olyanok lettetek, mint akiknek tejre van szükségük, nem pedig kemény eledelre.” Ez a kifejezés magyarázatra szorul. A Szentírás más helyen pozitív értelemben beszél a tejjel való élésről: „mint újszülött csecsemők az ige tiszta, hamisítatlan tejét kívánjátok, hogy azon növekedjetek az üdvösségre.” (1Pt 2,2). Azonban itt másról van szó. A kép ugyanaz, de más értelemben használja a szerző. Ezt teszik világossá a következő versek:
„13Mert mindaz, aki tejjel él, járatlan az igazság beszédében, mivelhogy kiskorú. 14A nagykorúaknak pedig kemény eledel való, mint akiknek gyakorlott ítélőképességük van a jó és a rossz megkülönböztetésére.”

Vagyis a lelki lustaság következtében meghomályosodtak lelki szemeik. Nem igazán voltak képesek megkülönböztetni a jót és a rosszat a gyakorlati életben. Tanácstalanok és bizonytalanok lettek a mindennapi döntések terén is. Meggyőződésük bomlásnak indult.
Végül pedig egy általános lankadás lett úrrá rajtuk. A 6,11-ben a szerző arra szólítja fel őket, hogy legyenek buzgók a reménységben, a további fejezetekben a szeretetre (10,24) és hitre való felbuzdulást (10,35.39) helyezi szívükre. Ezek a zsidó keresztyének meglankadtak. Keresztyénségüknek nem volt ereje. Az a harcoló, győzelmes, örömteli keresztyénség, amely korábban jellemezte őket (10,32-34) a múlté, és most a győztes hódítók helyett visszavonuló, bizonytalan sereggé váltak. Lusták lettek lelkileg. Valami rágta a lelkület. Meghanyatlottak a hitben.
2. A mélyebb probléma

Mit lehet kezdeni ezzel a problémával? Egy biztos: nem elég csupán azt mondani, hogy „Kedves zsidó testvérek, újuljatok meg, legyetek buzgók újra!” Nem elég csupán elmondani, hogy mit kell tenni, hanem meg kell értenünk, hogy a lelki hanyatlás mélyén áll valami, egy mélyebb probléma, ami mindezeket a tüneteket kiváltotta. Vajon mi volt a felszín mögött? Erre adnak választ a 6. fejezet első versei:
„1Ezért elhagyva a Krisztusról való kezdetleges beszédet, törekedjünk a tökéletességre. Ne kezdjük el újra lerakni az alapját a holt cselekedetekből való megtérésnek és az Istenbe vetett hitnek, 2a mosakodásokról, a kézrátevésről, a halottak feltámadásáról és az örök ítéletről szóló tanításnak.” (6,1-2)

Két értelmezés született ezekre a versekre. Az első nézet szerint e versek az alapvető keresztyén tanításról szólnak. E szerint a zsidókeresztyének hibája az volt, hogy nem léptek túl a keresztyénség alapvető tanításain. Olyanok voltak, mint az az építőbrigád, amelyik nem lép tovább az alapozáson. Leragad újra és újra annál, és nem látja azt, hogy a házépítés több, mint az alapozás. Vagyis ez állásponton lévők szerint az evangélium legalapvetőbb igazságainál nem jutottak tovább. Mintha újra és újra a megtéréssel foglalkoztak volna. Kiskorúak voltak a hitben, akiknek mélyebb tanításra volt szükségük. Ezt tűnik alátámasztani az 5. fejezet is, amikor azt mondja, hogy „11[Melkisédekről] nekünk sok és nehezen megmagyarázható mondanivalónk van, mivel restek lettetek a hallásra.” Nem tudtak a mélyebb – Krisztus és Melkisédek kapcsolata – keresztyén tanítás felé menni, mert leragadtak az egyszeregynél. Mi a megoldás tehát? Tanítani őket a mélyebb dolgokról!
A második értelmezés szerint e versek valójában nem a keresztyén alapvetésre vonatkoznak. Hanem épp ellenkezőleg: egy helytelen, Krisztus nélküli alapvetésre. Mintha az a veszély fenyegette volna őket, hogy Krisztus helyett egy új alapot akarnak lerakni a hitre és megtérésre. Az őket tanítók a Krisztus-központú tanítást valami mással, általánossal akarták volna helyettesíteni. Ez értelmezés szerint a zsidókeresztyének problémája nem az elégtelen tanítás, hanem a Krisztustól való elfordulás, a hitehagyás veszélye.
Mindkét álláspont lehetséges. Azonban azt gondolom, hogy a második jobban beleillik az egész levél és a mostani szakaszunk mondanivalójába. Először az itteni zsidó közösségnek a problémája nem az volt, hogy leragadtak volna a keresztyénség alapjainál. Az első fejezetek tanításbeli mélysége nem arról árulkodik, hogy csak az alapokat sikerült lefektetni a közösségben. Olyan mélysége van az ottani érvelésnek, amely sok mai érett keresztyént is megdolgoztat. Ráadásul a hit megélésében sem csupán az első lépéseket tették meg, hiszen később azt olvassuk róluk:
„32De emlékezzetek vissza a régebbi napokra, amelyekben miután megvilágosodtatok, sok szenvedésteljes küzdelmet álltatok ki. 33Mert egyrészt gyalázásokkal és szorongattatásokkal nyilvánosan megszégyenítettek titeket, másrészt társai lettetek azoknak, akikkel így bántak. 34Mert a foglyokkal is együtt szenvedtetek, és vagyonotok elrablását örömmel fogadtátok, tudva, hogy nektek jobb és maradandó vagyonotok van.” (10,32-34)

Ezek a keresztyének örömmel szenvedtek, és tűrték a megszégyenítést – nem tűnnek nemrég megtért lelki csecsemőknek!

Másrészt a 6,1-2-ben felsorolt tanítások nem kizárólagosan keresztyén hitelvek: hit, megtérés, mosakodás, kézrátétel, feltámadás, örök élet. E hat pontban nincs semmi olyan, amit egy farizeusi hátterű zsidó ne ismerhetett volna el. Sőt, kicsit furcsa, ha ezeket gondolnánk a mindenki számára tanított keresztyén alapvetésnek: miért kellett annyira hangsúlyozni a kézrátételt vagy a mosakodásokat? Ezeknek inkább a zsidó ceremoniális törvényhez van köze. Vagyis mindezek vélhetően olyan alapot képeztek, amelyek kapcsolódási pontot jelentettek a nem keresztyén zsidókhoz. Mindez közös alap volt, aminek kapcsán el lehetett kezdeni a beszélgetést, és amire fel lehetett volna építeni a Krisztus-központú keresztyén tanítást.

Végül ha ezek a versek keresztyén alapvetésről szólnak, akkor nem világos, hogy miért beszél a következő rész (6,4-6) a hitehagyásról. Ha valaki nem lép túl a keresztyén alapokon, és életében csak megtérésre felszólító evangelizációkat hallgat, akkor ez ugyan nem segíti a lelki növekedését, azonban nem vágja el az üdvösségtől. Ám e zsidókeresztyéneket sokkal nagyobb veszély fenyegette – erről szólnak a következő komor versek. Azonban ha valójában a zsidósághoz valóvisszatérés veszélyeztette őket, akkor igenis helyénvaló a felszólítás, hogy „ne kezdjük el újra lerakni az alapot!” Vagyis ne próbáljanak meg a keresztyén tanítás helyére új, Krisztus nélküli alapot rakni.
Vagyis a fentiekből egy olyan kép bontakozik előttünk, hogy e zsidókeresztyének megrendültek, elbizonytalanodtak a hitükben. Nem akartak keresztyénként élni, felvállalni a Krisztus szavának való engedelmeskedést. Ezért volt már eddig is annyi felszólítás, hogy hallgassanak Krisztus szavára – hiszen pont itt volt a baj. Nem engedelmeskedtek Krisztusnak, hitük és reményük oszlásnak indult, Lelki letargia, közöny vett erőt rajtuk. Ezért voltak csecsemők, mert úgy viselkedtek, mint a most megtért keresztyének, akik nem tesznek különbséget jó és rossz között. Akik nem tesznek tanítványokká másokat, hanem engedik félrevezetni magukat
Miért történt ez a hanyatlás? A legvalószínűbb, ha azt feltételezzük, hogy a kitartó üldöztetés miatt. Nyilvános megszégyenítés, anyagi hátrány, társadalmi kirekesztés, sőt még börtön is érte őket – különösen a zsidók részéről. E nyomás alatt kezdték feladni a harcot. Vélhetően ezért emeli ki a szerző a második fejezetben, hogy Krisztus a halálfélelemtől is megszabadít – féltették az életüket, és mindez átvette az irányítást. Feladták a keresztyénségre jellemző dolgokat: nem tanítottak másokat, nem vallották már meg nyíltan a hitüket, elfogadták a nem keresztyén zsidó tanítókat. Mindezzel elkerülték az üldözést, ám ugyanakkor kezdtek elsodródni Krisztustól, és a hitehagyás szélére értek.
3. A hitehagyás veszélye

Miért baj ez? Hát azért, mert ez az út a hitehagyáshoz vezet – arra a kárhozatra vivő útra, amelyről nincs visszafordulás.

„4Mert lehetetlen dolog, hogy akik egyszer megvilágosíttattak, és megízlelték a mennyei ajándékot, és részeseivé lettek a Szentléleknek, 5akik megízlelték az Isten jó beszédét és az eljövendő világ erőit, 6de elestek, ismét megújuljanak a megtérésre.”
Lehetetlen! Az ilyeneknek lehetetlen a megtérés! – ezt mondja a szerző. Ne tévedjünk meg, ezek a versek nem egyszerű hitetlenekről szólnak, de még csak nem is harcos ateistákról. Hanem olyanokról, akik tagjai voltak egy keresztyén gyülekezetnek, ám a megtérés már lehetetlen számukra.

Mindez első hallásra összezavarhat minket. Ezek szerint ki lehet esni a kegyelemből? Van olya bűn, amit Krisztus nem bocsát meg? A bibliai tanítás az, hogy a kapott üdvösséget elveszteni nem lehet. Akikért Krisztus meghalt, azokat meg is fogja dicsőíteni (Róm 8,28). Aki a Jó Pásztor báránya, azt senki ki nem ragadhatja az Ő kezéből (Jn 10,28). Akikben Isten a munkát elkezdte és új szívet adott, azt meg is őrzi az üdvösségre (Fil 1,6). Azonban az is igaz, hogy van olyan bűn, ami nem megbocsátható. Keresztyének ezt sosem követik el, őket a Szentlélek megőrzi a hitehagyástól. Azonban a képmutatók elbukhatnak benne.
Az igerész öt jellemzőt árul el a hitehagyókról. Az öt közül egyik sem jelenti szükségszerűen azt, hogy ezek az emberek újjászületett, megtért emberek voltak. Azonban jelzi, hogy teljesen tisztában voltak a keresztyénséggel.

· Megvilágosíttattak, azaz tisztába kerültek a Szentírás sok tanításával. „Összeállt” nekik a kép a bűnről, Krisztusról, a hit általi üdvösségről. Nem mondhatták, hogy ők ezt nem hallották és nem értik.

· Megízlelték a mennyei ajándékot. Igemagyarázók eltérő módon értelmezik ezt. Vannak, akik Krisztus tanításaira értik, hiszen Ő az élet kenyere. Mások az úrvacsorára. Bármelyik is legyen, ezek az emberek kézzel foghatóan megtapasztalták a keresztyén tanítás jóságát.

· Részesei lettek a Szentléleknek. Az összes közül talán ez a kifejezés a legnehezebb. Ha az üdvösséget nem veszthetjük el, akkor ez kifejezés nem vonatkozhat arra, hogy ezek az emberek újjászülettek, és valóban a Szentlélek templomává lettek. Valószínű, hogy arra utal, hogy bizonyos lelki képességeik, akár nyelveken szólás vagy más különleges lelki ajándékuk volt (Mt 7,22-23). Ám ez nem járt együtt valódi megtéréssel.

· Megízlelték az Isten jó beszédét. Ismét csak arról van szó, hogy világossá vált számukra az, hogy Isten törvénye hasznos, jó és boldogító.
· Megízlelték az eljövendő világ erőit. Vélhetően különböző jelekre és csodákra való utalás. Akárcsak Júdás ördögöket űzött, vagy Saul király prófétált, ám mindketten végleg elhagyták Istent, úgy ez lehetett a helyzet ezekkel a hitehagyókkal is. 

A megdöbbentő ezekben a jellemzőkben, hogy nagyon úgy hangzik, mintha valódi keresztyénekről szólna. Ám ők mégsem voltak azok, hiszen elhagyták a hitet, és végleg megtagadták Krisztust. A szerző azt mondja: „6 újra megfeszítik önmaguknak és nyilvánosan megcsúfolják az Isten Fiát.” Ezek a hitehagyók a kapott világosság ellenére nyíltan megtagadták Krisztust, elszakították a keresztyénséghez fűző szálaikat. Ez egy végső döntés volt az életükben, és mivel annyi világos tanításban részesültek Istenről, ez azzal egyenértékű, mintha még egyszer megfeszítették volna Krisztust. Mintha szájukat elhagyta volna a „Feszítsd meg! Feszítsd meg!” kiáltás, és fejcsóválva okoskodnak Krisztus megfeszített teste előtt. Ez a hitehagyás, amiből nincs kiút.
4. Bátorítás a felállásra

E komor lelki valóságot ellensúlyozza az a szeretet, amivel a szerző beszél olvasóihoz. Rendkívül veszélyes a hallgatók helyzete, ám ő mégsem dorongolja le őket, hanem kifejezi szeretetét, a hitük valódisága felőli bizonyosságát, és bátorítja őket a múlt lelki győzelmeivel:
„9De ha így szólunk is, szeretteim, felőletek ezeknél jobb dolgokról vagyunk meggyőződve, ami üdvösséggel jár. 10Mert Isten nem igazságtalan, hogy elfelejtkezzék a ti cselekedeteitekről és a szeretetről, amelyet az ő neve iránt tanúsítottatok, amikor a szenteknek szolgáltatok és szolgáltok. 11Kívánjuk pedig, hogy mindegyikőtök ugyanazt a buzgóságot tanúsítsa a reménység teljes bizonyossága iránt mindvégig, 12hogy ne legyetek restek, hanem követői azoknak, akik hit és béketűrés által öröklik az ígéreteket.”

Olyan szép ez a rész! Tanít arra, hogy nem a leszólás és földbe döngölő kritika az egyetlen és legmegfelelőbb viszonyulás a tévelygőkhöz. Hanem a szeretettel is meg lehet győzni őket. Ez a szeretet természetesen figyelembe veszi a helyzet komolyságát. Bemutatja a hitehagyás veszélyét. Inti őket, hogy Krisztus nélkül nem mennek semmire. Világossá teszi, hogy ki kell jönniük az üldöztetéstől való félelem szorításából, és fel kell vállalniuk a keresztyénséget. Ám mégis mindezt szerető testvéri szívvel teszi, amiből nekünk is tanulnunk kell.
5. Intő szó a mi gyülekezetünkhöz

Régen nem ütött szíven annyira igerész, mint ez a szakasz. Ahogy készültem, újabb és újabb gyakorlati következtetéseket láttam meg, amelyek mind a mi életünkre vonatkoznak, kedves budapesti gyülekezet. Egy biztos: ez az igerész nagyon is nekünk szól. Kérlek, nézzétek el, ha emiatt hosszabb leszek.
Először is elgondolkoztattak ezek az igeversek, mint lelkipásztort a gyülekezetével kapcsolatban. Jó volt gondolkozni rajtatok, kedves budapesti gyülekezet. Jó volt a múltra vagy a mostra nézni, és látni hitetek megnyilvánulását. Hálás vagyok a sok segítségért a szervezésekben, a rengeteg apró szolgálatban, ami sokszor alig látszik. Köszönöm, hogy segítetek, amiben kérek. Örülök, hogy láthatom bizonyságtételeiteket és egymással való törődéseteket. Hálás vagyok értetek, hálás, hogy ennek a gyülekezetnek lehetek a lelkipásztora. Szeretlek titeket.

Ezzel együtt – akárcsak a Zsidó levél szerzőjénél – megjelentek a szükséges figyelmeztetések is a fejemben. Nagyon sokat tanulhattunk a hitehagyásról. Mindezek a figyelmeztetések nekünk szólnak, kedves budapesti gyülekezet. Nem a világban lévő hitetleneknek, hanem Neked, aki vallásosnak, keresztyénnek mondod magad. Hadd foglaljam össze a fontos gyakorlati pontokat!
1. Lássuk meg, hogy a hitehagyás alapvetően nem ismeretbeli probléma. Lehetnek helyzetek, amikor több tanítás megerősítheti egy gyengélkedő hitét. Ám az esetek többségében a hitehagyáshoz vezető út mélyén egy lelki, erkölcsi baj van. Életbevágóan fontos látnunk, hogy a bűnös természetünk megnyilvánulásai rendkívüli mélységekbe vihetnek. Nem mindenkinél ugyanaz ez a megnyilvánulás. Az itteni zsidóknál az üldözéstől való félelem volt. Ám ez a mély bűn lehet a lustaság, a büszkeség, az indulatosság, az aggodalom vagy az őszinteség hiánya. Mindezek a bűnök ott vannak bennünk, és kitörést keresik. Ezek a bűnök valódi lélekgyilkosok, amelyek el akarnak vágni Krisztustól örökre.

Vagyis nagyon vigyázz a saját csendes lélekgyilkosaidra! Melyek azok a mély bűnök, amelyek átszövik életed, és sokszor meghatározzák tetteidet? Kutasd magad. Kérdezd meg házastársad, közeli barátaidat, testvéreidet. Kérd Istent, hogy vizsgáljon meg téged, és tárja fel előtted szíved bugyrait! Bárhogy is, de kérem, hogy ne menj el érzéketlenül, vállat vonva e felszólítás mellett.

2. A hitehagyás mindig a Krisztustól való elfordulást jelenti. Életünk számára nem lehet más alap, csak Jézus Krisztus. Legyen bármennyire sok közös pontunk más vallásokkal vagy eszmékkel, Krisztus mindig is döntő határvonal marad. Jézus Krisztus személyéről és a Belé vetett hit szükségéről egyszerűen nem lehet alkut folytatni. Nem elég, ha valakivel megegyezünk száz és egy dologban, de Krisztus kapcsán különbözünk. Az egyedüli alap csupán Jézus lehet. Nélküle nincs üdvösség, nélküle nincs keresztyénség. Ő a sine qua non, azaz „aki nélkül nincs” – nincs hit, nincs üdvösség, nincs bűnbocsánat.

Ismét hadd szólítsalak fel önvizsgálatra, barátom. Hol van Jézus Krisztus a te hited szempontjából? Érted-e a fontosságát? Hiszed-e isteni és emberi voltát? Meg vagy-e győződve arról, hogy halála szükséges volt, sőt érted történt? Van-e személyes kapcsolatod Vele? Szereted-e Őt?

Ha e kérdések közül bármelyikre is nemmel felelsz, akkor szeretettel figyelmeztetlek, hogy nagy veszélyben vagy. Lehet, hogy vallásos ember vagy, és rendkívüli példamutató életet élsz. Ám ez nem elég. Senki sem jutott be még rendes élettel a mennybe. Egyedül Jézus Krisztus tud bevinni oda – ha akár most is kéred Őt.

3. Azt is látnunk kell a hitehagyásról, hogy általában nem hirtelen jön. Nem egy éjszaka alatt rendül meg az ember hite Krisztusban. A hitehagyás lassú folyamat, hasonlítható a folyóvíz víz áramlatához, amely lassan, észrevétlenül simára csiszolja az éles követ. Mindig azzal csábít, hogy „csak egy kicsit” megyek vissza. Csak egy kicsit változtatok a gondolkozásomon, csak egy kicsit leszek nyitottabb a világra és más elméletekre, csak egy kicsit nem veszem annyira szó szerint Isten szavát. Mindeközben az ember nyugtathatja magát, hogy nem ad fel nagy dolgot, nem tagadja meg Istent. Ám a hitehagyás ördögi csábítása szép lassan kimossa az alapot, és végül összeomlik a ház. Nemrég beszéltem valakivel, aki éveken keresztül szolgálat egy evangéliumi közösségben. Különböző okok miatt csalódások érték, és kezdett – ahogy ő mondta – „nem annyira merev, hanem rugalmasabb” lenni a hit kérdéseiben. Ma már Krisztus személyével és a Szentírás isteni eredetével komoly aggályai vannak. A kis engedés óriási rombolást okozott.

Az Ige tehát arra kér, hogy légy nagyon óvatos a meggyőződésed felülvizsgálatában! Válogasd meg nagyon jól, hogy milyen tanítót hallgatsz – különösen a mai világban, amikor az interneten előadások garmadáját találod. Legyél kritikus, ha azon veszed magad, hogy régebbi tanításokat már nem látsz fontosnak, és lazább vagy azokban. Nem biztos, hogy lelki hanyatlásról van szó ilyen esetekben, de légy körültekintő, és oszd meg gondolkodásod változását lelkészeddel és testvéreiddel, nehogy az ördög egy kis résen betörve megrengesse életed alapját!
Végül közösségként is szeretnélek figyelmeztetni titeket, kedves budapesti gyülekezet. Jó látni hitetek megnyilvánulását, de nem rejthetem el, hogy vannak területek, ahol riadót kell fújnom. Az egyik nagy csoport veszély a világiasság. Szomorúan látom, hogy a világ által diktált vágyak, a világnak való megfelelés milyen eltérítő hatással tud lenni lelki életetekre. Van, akit az anyagiak, világi javak vonzanak, másokat az emberek megbecsülése, ismét mások a társ nélküliség kínjában vergődnek. Álljatok meg, testvérek, és még ha Isten nem is adja meg szívetek kívánságát, de ne e vágyak hajtsanak, és távolítsanak el Krisztustól! 
Egy másik nagy veszélycsoport a szeretet meglanyhulása közöttünk. Szomorúan tapasztalom az egymás iránti előítéleteket, a háttérben megbúvó pletykát, kezeletlen konfliktusokat, amiből sokszor a tüske megmarad a szívekben. Némelyek elégedetlenek mások iránt, felháborodnak a másik dolgain. Hol a szeretet, kedves gyülekezet? Hol a biblikus konfliktusrendezés? Hol a bátor őszinteség a neheztelések felvállalásában? Hol a megbocsátás? Ne tekintsetek ezekre kis dologként. Mindezek megronthatják az egymással való kapcsolatot, és ha a keserűséget hagyjuk felnőni, a tanításbeli világosságot is elveheti. Éppen ezért, kedves gyülekezet, vegyük szívre a mai tanítást, ragadjuk meg erősen a Krisztus által adott reménységet, és szeressük Őt és egymást jobban mindennél! Ámen.

